‘মিঃ বুশ ও একজন ভিখিরির গল্পে’ লেখক ওভারব্রিজে ভিক্ষেরত খন্ডবিখন্ড মানুষদের পেট বাঁচানোর তাগিদে বাঁচার চাতুর্যকে নির্লিপ্ত চোখে নিরীক্ষণ করেছেন। শুরুটাই এমন – ‘মিঃ বুশ যখন একবিংশ শতকের ভিয়েতনাম বানানোর পরিকল্পনায় হোয়াইট হাউজের লৌহকঠিন নিরাপত্তায় থেকেও বেয়াদব দুশ্চিন্তায় অস্থির, তখন ইজ্জত আলীর চিন্তা নিজের নুলো হাত আর পা নিয়েই ব্যস্ত। ফার্মগেটের ওভারব্রিজে সে ক্রাচে ভর দিয়ে ল্যাংচাতে ল্যাংচাতে আসে।’ এরপরই এসে দাঁড়ায় ইজ্জত আলীর অস্তিত্ব সংকটের ভয়। কেননা, ওভারব্রিজে উঠেই সে দেখে, ‘কলিজা বরাবর বিশাল ঘাওয়ালা এক ভিখিরি’ যাকে ইজ্জত আলী ‘ব্যবসায়ী’ অভিহিত করে… সে পড়ে আছে এবং তার ওপর মাছি ভনভন করছে। শুরু হয় তার চাইতে করুণাপ্রার্থীর সঙ্গে তার নিজেকে ব্যান্ডেজে বেঁধে মুরগির রক্ত দিয়ে আরো করুণ করে ওই ভিখিরির সমান্তরালে যাওয়ার নিষ্ফল প্রতিযোগিতা।